Gideon – Deel 5 | Koffietyd / My Happy Place
Die afbreek van die afgod se altaar dui daarop dat ons alles wat belangriker as die Here is moet neerlê. Niks en niemand mag belangriker as God wees nie. Ons moet ons verslawings vernietig en onsself totaal en al weer aan God wy. Ons moet ons grondgebied, ons hele wese vir God eenkant hou, rein hou, spesiaal hou.
Dit is ook belangrik om daarop te let dat Gideon die oorblyfsels van die gewyde paal moes gebruik vir die altaar. Hierdeur word ons herinner dat ons, ons afgode heeltemal moet vernietig en dat God deur die neerlê van ons afgode verheerlik sal word. Ons heel grootste doelwit moet dit wees: Om God deur alles te verheerlik.
Vers 27 vertel ook vir ons van hoe Gideon in die nag te werk gegaan het om sy opdrag uit te voer. Hy sy opdrag onder die skuiling van die donker uitgevoer omdat hy bang was vir die mense en ook vir sy familie. Hierdie gevoel van onsekerheid en vrees is nog vars in my geheue. Ek was bang vir veroordeling. Ek was skrikkerig om my nuut gevonde liefde en intimiteit met God te verkondig want ek was nie lus vir die "maar Christene maak nie so nie" en "jy noem jouself 'n Christen" praatjies nie.
Dit is juis omdat ek self hierdie vrees en angstigheid beleef het dat ek gedurig bid dat die Here my liefdevol teenoor my medemens, veral "jong" Christene sal maak. Ek wil tog nie hê dat my broers en susters vir my moet bang wees nie… hoe moet die liggaam van Christus funksioneer as ons vir mekaar bang is? Hoe sou ek kon skryf as my wysvinger vir my duim bang moes wees?
Soveel mense sit in sak en as, en dit alles te danke aan die ekonomiese klimaat wat ins ons land en in die wêreld heers. Depressie en spanning seëvier in soveel mense se gemoed. Soveel mense is platgeslaan omdat hulle hele sin vir sekuriteit op hulle koppe gedraai is en vernietig is. Ons menslike sisteme was toe nie so onfeilbaar nie, en ons beleggings was toe nie so veilig soos ons gedink het nie.
Wat het jy sovêr al uit die ekonomiese chaos geleer, wat het jou eie finansiële penarie jou wys gemaak? Kan jy ook saam met my opstaan en die Here dank dat jy weer terug is op jou knieë, totaal en al afhanklik van die Here ons almagtige God? Is jy ook bly dat jy weer die eenvoud van die lewe kan geniet soos die lelies van die veld, voel jy ook so vry soos die voëltjies in die lug, het jy al jou sorge by die kruis gaan los sodat God jou vry kan maak en vir jou kan vrede gee?